Hyvä kouluruoka on ainakin minulle riittänyt, kansanedustaja Heinonen kertoo omista kouluvierailuistaan.

Kansanedustaja Timo Heinonen (kok) on pöyristynyt kansanedustaja Jani Toivolan (vihr) rahakkaista koulukeikoista.

Heinonen kommentoi Toivolan keikkoja Twitterissä:

Ilta-Sanomat paljasti perjantaina, miten Jani Toivola on saanut muhkeita korvauksia kouluvierailuista. Hän on voinut saada kymmeniä tuhansia euroja esiintyessään koululaisille Dreams-hankkeen puitteissa.

Yksi esiintyminen kestää noin tunnin verran. Yhdestä esiintymisestä säätiö maksaa 300–400 euroa.

Lue lisää: IS selvitti: Kansanedustaja Jani Toivolalle kova tili kouluvierailuista

Kansanedustaja Timo Heinonen on ihmeissään.

– En ole ennen kuullut, että joku kansanedustaja ottaisi koulu- tai muista vastaavista vierailuista tai kouluissa tapahtuvista puheista palkkiota, Heinonen kommentoi sähköpostitse IS:lle.

Heinonen kertoo kiertävänsä hyvin paljon kouluja. Hän laskee käyneensä vuosien aikana kymmenissä kouluissa, lukioissa, ammattikouluissa, päiväkodeissa ja muissa.

– Me olemme Hämeessä tehneet näitä myös yli puoluerajojen yhdessä muun muassa Aino-Kaisa Pekosen ja Tarja Filatovin kanssa.

Palkkioita Heinonen ei ole koulukäynneistä saanut.

– Hyvää kouluruokaa on osassa minulle tarjottu ja se on ainakin minulle riittänyt. Ja itse asiassa nekin mukavia hetkiä lasten ja nuorten kanssa.

Heinonen on sitä mieltä, että koululaisvierailut ovat tärkeä osa kansanedustajan työtä.

– Itse koen, että tilaisuudet, joihin kutsutaan kansanedustajana ja mennään myös arkena työaikana, niin kansanedustajan kuuluu tehdä totta kai nämä maksutta.